b'\n_START_ARTICLE_\nKatino sugr\xc4\xaf\xc5\xbeimas\n_START_SECTION_\nApie film\xc4\x85\n_START_PARAGRAPH_\n\xe2\x80\x9eKatino sugr\xc4\xaf\xc5\xbeimas\xe2\x80\x9c (tiesiogiai ver\xc4\x8diant Katino gr\xc4\x85\xc5\xbea arba Tai, kas sugr\xc4\x85\xc5\xbeinta katino) pastatytas Aoi Hiiragi mangos Neko no Danshaku, Baron motyvais. Filmas sukurtas japon\xc5\xb3 \xe2\x80\x9eStudio Ghibli\xe2\x80\x9c studijos. Filmas pristatytas Japonijos kino teatruose 2002 m. liepos 20 d. ir buvo komerci\xc5\xa1kai s\xc4\x97kmingu. Viso Japonijos kino teatruose filmas surinko 50,5 mln. pajam\xc5\xb3 skai\xc4\x8diuojant JAV doleriais ir buvo septintu pagal pajamas met\xc5\xb3 filmu Japonijoje. Film\xc4\x85 prodiusavo legendinis re\xc5\xbeisierius Hayao Miyazaki, ta\xc4\x8diau paties filmo meninis apipavidalinimas ir animacija \xc5\xbeenkliai skiriasi nuo originali\xc5\xb3 Hayao Miyazaki film\xc5\xb3.\n_START_SECTION_\nSiu\xc5\xbeetas\n_START_PARAGRAPH_\nMergait\xc4\x97 Haru yra mokyklos nevyk\xc4\x97l\xc4\x97, ji v\xc4\x97luoja \xc4\xaf pamokas, moksladraugiai i\xc5\xa1 jos juokiasi, o jos simpatija vaikinas draugauja su kita mergina. Eidama \xc4\xaf mokykl\xc4\x85 su drauge Haru i\xc5\xa1gelbsti katin\xc4\x85 nuo patekimo po automobilio ratais. Katinas u\xc5\xbekalbina Haru ir pad\xc4\x97koja u\xc5\xbe i\xc5\xa1gelb\xc4\x97jim\xc4\x85. Gr\xc4\xaf\xc5\xbeus namo, vakare Haru einant miegoti, jai pasigirsta garsai nakties metu. I\xc5\xa1\xc4\x97jusi \xc4\xaf nam\xc5\xb3 kiemel\xc4\xaf ji pamato ka\xc4\x8di\xc5\xb3 procesij\xc4\x85, kuri sustoja ties namo kiemo varteliais. Procesija atlydi Ka\xc4\x8di\xc5\xb3 karalyst\xc4\x97s karali\xc5\xb3, kuris asmeni\xc5\xa1kai pad\xc4\x97koja Haru u\xc5\xbe katino i\xc5\xa1gelb\xc4\x97jim\xc4\x85, nes i\xc5\xa1gelb\xc4\x97tasis buvo jo s\xc5\xabnus princas ir Ka\xc4\x8di\xc5\xb3 karalyst\xc4\x97s sosto \xc4\xafp\xc4\x97dinis. Kartu ka\xc4\x8di\xc5\xb3 karalius pa\xc5\xbeada Haru atsid\xc4\x97koti._NEWLINE_Kit\xc4\x85 ryt\xc4\x85 Haru atsibunda ir pamano, kad nakties reginys buvo tik sapnas. Namo kiemelyje ji randa augant daug \xe2\x80\x9eka\xc4\x8di\xc5\xb3 \xc5\xbeol\xc4\x97s\xe2\x80\x9c ir \xc4\xaf mokykl\xc4\x85 paskui \xc5\xbeoli\xc5\xb3 kvap\xc4\x85 j\xc4\x85 atsiveja b\xc5\xabrys ka\xc4\x8di\xc5\xb3. Savo mokin\xc4\x97s spintel\xc4\x97je ji randa daugyb\xc4\x99 dovan\xc5\xb3 d\xc4\x97\xc5\xbeu\xc4\x8di\xc5\xb3 su supakuotomis pel\xc4\x97mis. Po pamok\xc5\xb3 Haru apsiima pabud\xc4\x97ti klas\xc4\x97je vietoj draug\xc4\x97s ir v\xc4\x97liau i\xc5\xa1eidama i\xc5\xa1 mokyklos sutinka katin\xc4\x85, kuris yra Ka\xc4\x8di\xc5\xb3 karalyst\xc4\x97s pasiuntinys. Katinas paklausia, kaip Haru patiko dovanos? \xc4\xae tai Haru atsako, kad ji yra \xc5\xbemogus ir jai nereikalingas ka\xc4\x8di\xc5\xb3 maistas: \xe2\x80\x9eka\xc4\x8di\xc5\xb3 \xc5\xbeol\xc4\x97\xe2\x80\x9c ir pel\xc4\x97s. Ka\xc4\x8di\xc5\xb3 karalyst\xc4\x97s pasiuntinys nusimina, jis pa\xc5\xbeada Haru b\xc5\xabtinai atsid\xc4\x97koti ir pasi\xc5\xablo jai apsilankyti Ka\xc4\x8di\xc5\xb3 karalyst\xc4\x97je bei tapti ka\xc4\x8di\xc5\xb3 princo \xc5\xbemona. Haru nesp\xc4\x97jus paprie\xc5\xa1tarauti ka\xc4\x8di\xc5\xb3 pasiuntinys nusprend\xc5\xbeia, kad reikalas jau sutartas ir pasi\xc5\xa1alina. Tuo tarpu nustebusiai Haru paslaptingas balsas pataria ie\xc5\xa1koti ka\xc4\x8di\xc5\xb3 kanceliarijos mieste, kur jai pad\xc4\x97s neb\xc5\xabti nugabentai \xc4\xaf Ka\xc4\x8di\xc5\xb3 karalyst\xc4\x99 ...'